Henna-kleurmiddel verlam dalk troetelkatjie(Foto: Verskaf) ’n Drie maande oue katjie het by die dood omgedraai nadat familie van sy eienaars hom met henna-kleurmiddel in die gesig besmeer het. Volgens die veeartse se prognose kan die kat, genaamd Randal, dalk nooit weer volkome herstel nie. Randal se eienaars het hom na die Animal Welfare Society of SA (AWSSA) in Philippi, Kaapstad, geneem nadat hulle agtergekom het iets skort met hom. Allan Perrins, woordvoerder van AWSSA, sê volgens die eienaars het hulle hom een aand in hul erf aangetref waar hy byna leweloos voorgekom het. Hy het plat op die grond gelê en sy nek het skeefgetrek. Hy kon skaars loop. “Aanvanklik het die eienaars nie geweet wat fout is met Randal nie, maar later die kleurmiddel – wat soos henna lyk – aan sy gesig gesien,” sê Perrins. (Foto: Verskaf) “Daar is vasgestel dat ’n familielid van die eienaars vir Randal ’n snor en wenkbroue met henna op sy gesig geverf het. Dié potensieel giftige kleurmiddel kan moontlik die oorsaak van Randal se gedeeltelike verlamming wees.” Randal het op die AWSSA-veeaartse se behandeling gereageer, maar sy prognose lyk nie goed nie, sê Perrins. “Hy sal dalk nooit volkome herstel nie en totdat ons sy bloedtoetsuitslae ontvang, kan die veeartse sy toestand slegs simptomaties behandel.” Volgens Perrins is Randal ’n klein vegtertjie en hy het ’n wonderlike span veeartse wat na hom omsien. “Ons hospitaalspan doen hul bes en ons hoop dat hy gou tekens van verbetering toon.” Perrins raai mense aan om nie hul troeteldiere met kleurmiddels te besmeer nie. “Net omdat ’n produk veilig vir menslike gebruik is, is dit nie ook veilig vir gebruik op of inname van diere nie.”